
A fragmentáció univerzalitásának vizsgálata nehéz kvarkot tartalmazó barionok segítségével

A világegyetem korai állapotában az anyag kvark-gluon plazma (QGP) formájában volt jelen, amelyet napjaink nagyenergiás részecskegyorsítóiban, nehézionok ütköztetésével képesek vagyunk létrehozni. Korábbi kísérletek szerint a QGP erős kollektív viselkedést mutat, tökéletes folyadékként viselkedik. Azonban hasonló kollektív jelenségeket proton-proton ütközésekben is tapasztaltak a CERN Nagy Hadronütköztetőjének (LHC) mérései során, ami felveti a kérdést, hogy kis ütköző rendszerekben is létrejöhet-e ez a különleges ősi anyagi állapot.
A részecskék keletkezési valószínűségét részben a fragmentáció (partonok hadronokká alakulása) határozza meg, amit sokáig az ütköző részecskék fajtájától függetlennek feltételeztek. Azonban az LHC legfrissebb mérései alapján a pp ütközésekben keletkező b- vagy c-barionok hozama az alacsony transzverzális impulzus tartományában olyan növekményt mutat, amit az elektron--pozitron ütközések alapján számolt fragmentációs függvény jelentősen alábecsül. Míg a c-tartalmú barionok hozamának növekményéről sok, a b-tartalmú barionokéról kevesebb kutatás készült.
A tanulmányom célja a nehézkvark-tartalmú barion-növekmény mélyebb megértése színhúr-elágazásokat feltételező modellek segítségével. Ehhez nagy mennyiségű adatot szimuláltam különböző modellekkel, majd kiértékeltem őket többféle eseményaktivitás-jellemző függvényében. Megfigyeltem, hogy a b-barionok számának növekménye a c-barionokhoz hasonlóan az eseményaktivitás emelkedésével összefügg, azonban eltérő szimulációs modellbeállításokkal írható le. Valamint javaslatot tettem a CERN LHC Run-3 mérései során rögzített ALICE adatok vizsgálatára, amivel választ kaphatunk akár arra is, hogy a kis rendszerekben tapasztalt nehézkvark-barion hozam növekmény a kvark-gluon plazma létrejöttének következménye-e.



